[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 14.12.2010

COM(2010) 749 τελικό

2010/0359 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την τροποποίηση της απόφασης 2004/162/ΕΚ όσον αφορά τα προϊόντα τα οποία δύνανται να τύχουν απαλλαγής ή μείωσης της εισφοράς θαλάσσης

ΑΙΤΙΟΛΟΓΙΚΗ ΕΚΘΕΣΗ

ΠΛΑΙΣΙΟ ΤΗΣ ΠΡΟΤΑΣΗΣ

Οι διατάξεις της Συνθήκης για τη λειτουργία της Ευρωπαϊκής Ένωσης (ΣΛΕΕ), οι οποίες εφαρμόζονται στις εξόχως απόκεντρες περιοχές της Ένωσης, στις οποίες συγκαταλέγονται τα τέσσερα γαλλικά υπερπόντια διαμερίσματα (DOM), δεν επιτρέπουν καταρχήν καμία διαφορά φορολόγησης στα DOM μεταξύ των τοπικών προϊόντων και αυτών που προέρχονται από τη μητροπολιτική Γαλλία ή τα άλλα κράτη μέλη. Το άρθρο 349 της ΣΛΕΕ (πρώην άρθρο 299 παράγραφος 2 της συνθήκης ΕΚ) προβλέπει πάντως τη δυνατότητα να θεσπίζονται ειδικά μέτρα υπέρ των περιφερειών αυτών λόγω της ύπαρξης μόνιμων μειονεκτημάτων, τα οποία έχουν ορισμένη επίπτωση στην κοινωνική και οικονομική κατάσταση των εξόχως απόκεντρων περιοχών.

Με την απόφαση 2004/162/ΕΚ του Συμβουλίου, της 10ης Φεβρουαρίου 2004, η οποία εκδόθηκε με βάση το άρθρο 299 παράγραφος 2 της συνθήκης ΕΚ, εξουσιοδοτείται η Γαλλία να προβλέπει, μέχρι την 1η Ιουλίου 2014, την εφαρμογή απαλλαγών ή μειώσεων του φόρου «εισφορά θαλάσσης» για ορισμένα προϊόντα που κατασκευάζονται στα DOM. Στο παράρτημα της προαναφερθείσας απόφασης παρατίθεται ο κατάλογος των προϊόντων στα οποία μπορούν να εφαρμόζονται οι απαλλαγές ή οι μειώσεις φόρου. Ανάλογα με τα προϊόντα, η διαφορά φορολόγησης μεταξύ των προϊόντων που κατασκευάζονται τοπικά και των λοιπών προϊόντων δεν δύναται να υπερβαίνει τις 10, 20 ή 30 εκατοστιαίες μονάδες.

Στην απόφαση 2004/162/ΕΚ παρατίθενται οι λόγοι που υπαγόρευσαν την έκδοση ειδικών μέτρων: ο απομακρυσμένος χαρακτήρας, η εξάρτηση ως προς τις πρώτες ύλες και την ενέργεια, η υποχρέωση σύστασης μεγαλύτερων αποθεμάτων, το μικρό μέγεθος της τοπικής αγοράς σε συνδυασμό με μια ελάχιστα ανεπτυγμένη εξαγωγική δραστηριότητα κλπ. Τα μειονεκτήματα αυτά συνεπάγονται, συνολικά, αύξηση του κόστους παραγωγής και άρα της τιμής κόστους των τοπικά κατασκευαζόμενων προϊόντων τα οποία, ελλείψει ειδικών μέτρων, θα ήταν λιγότερο ανταγωνιστικά σε σχέση με αυτά που προέρχονται από το εξωτερικό, ακόμη και αν λαμβάνονταν υπόψη τα έξοδα αποστολής στα DOM. Αυτό θα καθιστούσε συνεπώς δυσχερέστερη τη διατήρηση της τοπικής παραγωγής. Τα ειδικά μέτρα που περιέχονται στην απόφαση 2004/162/ΕΚ σχεδιάστηκαν λοιπόν με σκοπό την ενίσχυση της τοπικής βιομηχανίας με τη βελτίωση της ανταγωνιστικότητάς της.

Το άρθρο 4 της απόφασης 2004/162/ΕΚ προβλέπει ότι οι γαλλικές αρχές υποβάλλουν στην Επιτροπή, έως τις 31 Ιουλίου 2008, έκθεση περί της εφαρμογής του φορολογικού καθεστώτος που προβλέπεται από την απόφαση αυτή, για να εξακριβωθεί η επίπτωση των ληφθέντων μέτρων και η συμβολή τους στην προώθηση ή τη διατήρηση των τοπικών οικονομικών δραστηριοτήτων, λαμβάνοντας υπόψη τα μειονεκτήματα που χαρακτηρίζουν τις εξόχως απόκεντρες περιοχές. Βάσει της έκθεσης αυτής, η Επιτροπή υποβάλλει στο Συμβούλιο έκθεση που περιέχει πλήρη οικονομική και κοινωνική ανάλυση και, κατά περίπτωση, πρόταση για την προσαρμογή των διατάξεων της απόφασης 2004/162/ΕΚ.

Οι γαλλικές αρχές υπέβαλαν στην Επιτροπή, στις 31 Ιουλίου 2008, την έκθεση που προβλέπεται από τη διάταξη αυτή. Στη συνέχεια, η έκθεση αυτή συμπληρώθηκε. Η έκθεση που διαβίβασαν οι γαλλικές αρχές περιλαμβάνει αίτηση η οποία αποβλέπει στην προσαρμογή, για τη Γουιάνα, του καταλόγου των προϊόντων τα οποία δύνανται να αποτελούν το αντικείμενο διαφοροποιημένης φορολόγησης όσον αφορά την εισφορά θαλάσσης.

Σήμερα υποβλήθηκε στο Συμβούλιο[1] η έκθεση της Επιτροπής. Συνοδεύεται από την παρούσα πρόταση απόφασης του Συμβουλίου.

ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΗΣ ΑΝΑΛΥΣΗΣ ΤΩΝ ΕΠΙΠΤΩΣΕΩΝ

Το αίτημα των γαλλικών αρχών σχετικά με τη Γουιάνα υποβλήθηκε λαμβανομένων υπόψη των επιθυμιών που εξέφρασαν οι ενδιαφερόμενοι οικονομικοί τομείς. Επίσης, εκπρόσωποι των οικονομικών τομέων που ήταν οι πλέον ενδιαφερόμενοι από το εν λόγω αίτημα των γαλλικών αρχών σχετικά με τη Γουιάνα, συμμετείχαν σε αρκετές από τις αντιπροσωπείες παρούσες σε συσκέψεις εργασίας που πραγματοποιήθηκαν με τις γαλλικές αρχές.

Η Επιτροπή δεν προέβη στη διενέργεια εκτίμησης επιπτώσεων.

ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

305 | Σύνοψη των προτεινόμενων μέτρων Προσαρμογή, βάσει των γενομένων διαπιστώσεων, των καταλόγων προϊόντων, τα οποία εμφαίνονται στο παράρτημα της απόφασης 2004/162/ΕΚ, για τα οποία εξουσιοδοτείται η Γαλλία, εντός ορισμένων ορίων, να εφαρμόζει απαλλαγές ή μειώσεις του φόρου με την ονομασία «εισφορά θαλάσσης» σε ορισμένα προϊόντα που κατασκευάζονται τοπικά στα γαλλικά υπερπόντια διαμερίσματα. |

310 | Νομική βάση Άρθρο 349 της ΣΛΕΕ. |

329 | Αρχή της επικουρικότητας Μόνο το Συμβούλιο είναι αρμόδιο για την έκδοση, με βάση το άρθρο 349 της ΣΛΕΕ, ειδικών μέτρων υπέρ των εξόχως απόκεντρων περιοχών ενόψει προσαρμογής της εφαρμογής των Συνθηκών στις περιοχές αυτές, περιλαμβανομένων των κοινών πολιτικών, λόγω της ύπαρξης μόνιμων μειονεκτημάτων, τα οποία έχουν ορισμένη επίπτωση στην κοινωνική και οικονομική κατάσταση των εξόχως απόκεντρων περιοχών. Η πρόταση αυτή είναι συνεπώς σύμφωνη με την αρχή της επικουρικότητας. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους. |

331 | Αποσκοπεί στην προσαρμογή της απόφασης 2004/162/ΕΚ. Αφορά κατ' αποκλειστικότητα προϊόντα για τα οποία τέτοια προσαρμογή έχει αποδειχθεί δικαιολογημένη. |

332 | Ομοίως, η προτεινόμενη μέγιστη διαφορά φορολόγησης οποιουδήποτε προϊόντος που αποτελεί αντικείμενο της παρούσας απόφασης είναι περιορισμένη στο μέτρο εκείνο που είναι απαραίτητο λαμβανομένων υπόψη των επιπρόσθετων δαπανών που βαρύνουν την αντίστοιχη τοπική παραγωγή. Έτσι, η φορολογική επιβάρυνση των προϊόντων που εισάγονται στα γαλλικά υπερπόντια διαμερίσματα δεν υπερβαίνει το μέτρο που είναι αναγκαίο για να αντισταθμίζεται, σε σχέση με τα προϊόντα αυτά, η μειωμένη ανταγωνιστικότητα των τοπικά κατασκευαζόμενων προϊόντων. |

Επιλογή των νομοθετικών μέσων |

341 | Προτεινόμενη πράξη: απόφαση του Συμβουλίου. |

342 | Άλλα νομικά μέσα δεν θα ήταν κατάλληλα για τους ακόλουθους λόγους. Το ίδιο το τροποποιούμενο κείμενο είναι απόφαση του Συμβουλίου εκδοθείσα με χρήση της ίδιας νομικής βάσης (άρθρο 299 παράγραφος 2 της συνθήκης ΕΚ, κατά το χρόνο έκδοσης της απόφασης). |

ΔΗΜΟΣΙΟΝΟΜΙΚΗ ΕΠΙΠΤΩΣΗ

Η πρόταση της Επιτροπής δεν έχει καμία επίπτωση στον προϋπολογισμό της Ευρωπαϊκής Ένωσης.

5. ΠΡΟΑΙΡΕΤΙΚΑ ΣΤΟΙΧΕΙΑ

Οι αιτιολογικές σκέψεις 4 έως 15 της πρότασης για απόφαση του Συμβουλίου αναφέρουν λεπτομερώς τις προτεινόμενες προσαρμογές στους καταλόγους προϊόντων που περιέχονται στην απόφαση 2004/162/ΕΚ όπως και τους λόγους που δικαιολογούν τις προσαρμογές αυτές.

Για τη Γαλλία θα είναι απαραίτητο ορισμένο χρονικό διάστημα προκειμένου να προβεί σε προσαρμογή της εθνικής νομοθεσίας της στην απόσυρση των προϊόντων από τους καταλόγους της απόφασης 2004/162/ΕΚ. Προτείνεται συνεπώς η μετάθεση της ημερομηνίας εφαρμογής της παρούσας τροποποιητικής απόφασης σε χρόνο μεταγενέστερο της ημερομηνίας κοινοποίησής της (βλ. άρθρο 2).

2010/0359 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την τροποποίηση της απόφασης 2004/162/ΕΚ όσον αφορά τα προϊόντα τα οποία δύνανται να τύχουν απαλλαγής ή μείωσης της εισφοράς θαλάσσης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 349,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη του Ευρωπαϊκού Κοινοβουλίου[2],

Αποφασίζοντας σύμφωνα με ειδική νομοθετική διαδικασία,

Εκτιμώντας τα ακόλουθα:

1. Η απόφαση 2004/162/ΕΚ του Συμβουλίου, της 10ης Φεβρουαρίου 2004, σχετικά με το καθεστώς που διέπει την εισφορά θαλάσσης στα γαλλικά υπερπόντια διαμερίσματα και για την παράταση της διάρκειας ισχύος της απόφασης 89/688/ΕΟΚ[3], εξουσιοδοτεί τις γαλλικές αρχές να προβλέπουν απαλλαγές ή μειώσεις της εισφοράς θαλάσσης για τα προϊόντα τα οποία κατασκευάζονται επιτόπου στα γαλλικά υπερπόντια διαμερίσματα και αναφέρονται στο παράρτημά της. Η μέγιστη επιτρεπόμενη διαφορά φορολογίας ανέρχεται, ανάλογα με τα προϊόντα και τα υπερπόντια διαμερίσματα, σε 10, 20 ή 30 εκατοστιαίες μονάδες.

2. Σύμφωνα με το άρθρο 4 εδάφιο 2 της απόφασης 2004/162/ΕΚ, οι γαλλικές αρχές διαβίβασαν στην Επιτροπή, στις 31 Ιουλίου 2008, έκθεση σχετικά με την εφαρμογή του καθεστώτος φορολογίας που προβλέπεται από την εν λόγω απόφαση. Συμπλήρωμα της έκθεσης διαβιβάστηκε στις 22 Δεκεμβρίου 2008 καθώς και νέα πληροφοριακά στοιχεία, τα οποία είχε ζητήσει η Επιτροπή στις 15 Απριλίου 2009, της διαβιβάστηκαν στις 16 Απριλίου 2010. Η έκθεση την οποία υπέβαλαν οι γαλλικές αρχές περιλαμβάνει αίτηση που αποβλέπει στην προσαρμογή, για τη Γουιάνα, του καταλόγου των προϊόντων τα οποία δύνανται να αποτελούν το αντικείμενο διαφοροποιημένης φορολόγησης.

3. Η Επιτροπή, βασιζόμενη στην έκθεση των γαλλικών αρχών, υπέβαλε στο Συμβούλιο την έκθεση[4] που προβλέπεται από το άρθρο 4, τρίτο εδάφιο της απόφασης 2004/162/ΕΚ καθώς και πρόταση για την προσαρμογή της εν λόγω απόφασης. Οι προσαρμογές αυτές αφορούν είτε τα τέσσερα DOM, είτε ειδικά την Γουιάνα.

4. Είναι σκόπιμο, κατά πρώτον, να διαπιστωθεί ότι όσον αφορά ορισμένα προϊόντα, δεν υφίσταται πλέον επιτόπια παραγωγή στο οικείο DOM ενώ, για άλλα προϊόντα, οι γαλλικές αρχές δεν εφαρμόζουν πλέον διαφοροποιημένη φορολόγηση λόγω του ότι η τοπική παραγωγή είναι τώρα σε τιμές ισοδύναμες προς αυτές της παραγωγής προελεύσεως εξωτερικού. Θα πρέπει συνεπώς να αποσυρθούν τα εν λόγω προϊόντα από τους καταλόγους που εμφαίνονται στο παράρτημα της απόφασης 2004/162/ΕΚ. Αυτό ισχύει, όσον αφορά τη Γουαδελούπη, για τη μαργαρίνη (προϊόν 1517 10[5]) και για τα χαλίκια, αμμοχάλικα … (προϊόν 2517 10). Όσον αφορά τη Μαρτινίκα, τα σχετικά προϊόντα είναι τα αντιψυκτικά και τα υγρά για την αφαίρεση του πάγου (προϊόν 3820), η μαργαρίνη (προϊόν 1517 10) και ορισμένα οξέα (προϊόν 2811). Τέλος, όσον αφορά τη Ρεϋνιόν, τα σχετικά προϊόντα είναι τα σογιέλαια (προϊόν 1507 90), ορισμένα ελαιόλαδα (προϊόν 1510 00 90), ορισμένα χημικά προϊόντα (προϊόντα 2828 10 00 και 2828 90 00) και ορισμένα φωτογραφικά υλικά (προϊόν 3705 10 00).

5. Δεύτερον, είναι σκόπιμο να διαπιστωθεί ότι η όντως εφαρμοζόμενη διαφορά φορολόγησης είναι, σχετικά με περιορισμένο αριθμό προϊόντων, αισθητά χαμηλότερη από τη μέγιστη επιτρεπόμενη διαφορά. Θα πρέπει συνεπώς να γίνει μείωση της μέγιστης επιτρεπόμενης διαφοράς για τα προϊόντα αυτά, στο μέτρο που δεν υφίστανται συγκεκριμένοι λόγοι οι οποίοι να αφήνουν να διαφανεί ότι θα μπορούσε, προσεχώς, να καταστεί αναγκαία κάποια αύξηση της υπάρχουσας διαφοράς φορολόγησης. Όσον αφορά τη Γουαδελούπη, τα σχετικά προϊόντα είναι ορισμένα κρέατα (προϊόν 0210), ορισμένα κηπευτικά (προϊόντα 0702, 0705, 0706 10 00, 0707 00, 0709 60 και 0709 90), ορισμένα παρασκευάσματα για τη διατροφή ζώων (προϊόν 2309), ορισμένα χρώματα (προϊόντα 3208, 3209 και 3210), ορισμένα λειαντικά προϊόντα (προϊόν 6805), και ορισμένα γυαλιά για ιατρικά ματογυάλια (προϊόν 7015 10 00). Όσον αφορά τη Γουιάνα, τα σχετικά προϊόντα είναι ορισμένα ρύζια (προϊόν 1006 20). Όσον αφορά τη Μαρτινίκα, σχετικά προϊόντα είναι ορισμένα δημητριακά (προϊόν 1008 90 90), ορισμένα άλευρα (προϊόν 1102) καθώς και τα χαλίκια, αμμοχάλικα κλπ. (προϊόν 2517 10).

6. Τρίτον, είναι σκόπιμο να διαπιστωθεί ότι, σε ορισμένες περιπτώσεις, τα επιτόπια κατασκευαζόμενα προϊόντα δεν φαίνεται να είναι λιγότερο ανταγωνιστικά από τα προερχόμενα από το εξωτερικό. Πρόκειται για περιπτώσεις που σήμερα υπάγονται στο μέρος A του παραρτήματος της απόφασης 2004/162/ΕΚ, στις οποίες ο όγκος παραγωγής στο οικείο DOM είναι σημαντικός και στις οποίες, παρόλο που η εφαρμοζόμενη διαφορά είναι χαμηλή, δεν ήταν δυνατό να εντοπιστεί καμία εισαγωγή, στο DOM αυτό, ισοδύναμων προϊόντων στη διάρκεια των τριών τελευταίων ετών που εξετάστηκαν. Θα πρέπει συνεπώς να αποσυρθούν τα σχετικά προϊόντα από τους καταλόγους που εμφαίνονται στο παράρτημα της απόφασης 2004/162/ΕΚ. Όσον αφορά τη Γουαδελούπη, τα εν λόγω προϊόντα είναι ορισμένα υπολείμματα της παραγωγής ειδών διατροφής (προϊόν 2302). Όσον αφορά τη Ρεϋνιόν, τα σχετικά προϊόντα είναι αλισίβες που είναι υπολείμματα της παρασκευής της χαρτομάζας (προϊόν 3804 00).

7. Οι προσαρμογές οι οποίες αφορούν ειδικά στη Γουιάνα, δηλαδή η παρεμβολή νέων προϊόντων και η αύξηση, για ορισμένα προϊόντα, της επιτρεπόμενης διαφοράς, δικαιολογούνται σε καθεμιά περίπτωση από το επιπλέον κόστος επιτόπιας κατασκευής των προϊόντων, σε σχέση με τα ισοδύναμα εισαγόμενα προϊόντα, τα οποία κατασκευάζονται στο ευρωπαϊκό έδαφος της Ένωσης.

8. Οι προσαρμογές οι οποίες θα πρέπει, από αυτές τις απόψεις, να γίνουν για τη Γουιάνα, συνίστανται τις περισσότερες φορές στην προσθήκη στους καταλόγους του παραρτήματος της απόφασης 2004/162/ΕΚ των προϊόντων για τα οποία υφίστατο ήδη ορισμένη τοπική παραγωγή το 2004 και για τα οποία δεν είχε διατυπωθεί το 2004 κανένα αίτημα εγγραφής τους στους καταλόγους προϊόντων τα οποία δύνανται να αποτελούν το αντικείμενο διαφοροποιημένης φορολόγησης.

9. Έτσι, στους τομείς της γεωργίας, της αλιείας και των βιομηχανιών παραγωγής γεωργικών ειδών διατροφής, τα προϊόντα που θα πρέπει να εγγραφούν στους καταλόγους του παραρτήματος της απόφασης 2004/162/ΕΚ είναι ορισμένα κρέατα (προϊόντα 0201, 0202, 0203, 0204, 0208 και 0210), ορισμένα ψάρια (προϊόντα 0304 και 0305), ορισμένα παρασκευάσματα από κρέας (προϊόντα 1601 και 1602), ορισμένα ζάχαρα (προϊόν 1702), τα προϊόντα αρτοποιίας και ζαχαροπλαστικής (προϊόν 1905), ορισμένες κονσέρβες λαχανικών και φρούτων (προϊόντα 2001 και 2006), οι μαρμελάδες (προϊόν 2007), ορισμένες σάλτσες (προϊόν 2103), τα παγωτά (προϊόν 2105), παρασκευάσματα διατροφής που δεν κατονομάζονται ούτε περιλαμβάνονται αλλού (προϊόν 2106) και ορισμένα λικέρ και άλλα ποτά με βάση το ρούμι (προϊόντα 2208 70 και 2208 90).

10. Στον τομέα της στέγασης και των κατασκευών, τα σχετικά προϊόντα είναι ορισμένα προϊόντα από πλαστικές ύλες (προϊόντα 3919 και 3926), ορισμένα τεχνουργήματα από τσιμέντο ή από τεχνητή πέτρα (προϊόν 6810 19), ορισμένα τεχνουργήματα από σίδηρο (προϊόντα 7210, 7214 20, 7216, 7217 90 90, 7309, 7310 και 7314).

11. Για τον τομέα της εκμετάλλευσης των δασών και διαφόρων προϊόντων, τα σχετικά προϊόντα είναι διάφορα είδη ξυλείας και προϊόντα ξυλουργικής (προϊόντα 4403 99 95, 4407 22, 4407 99 96, 4409 29 91, 4409 29 99, 4418 (πλην των διακρίσεων 4418 10 50, 4418 20 50, 4418 71, 4418 72 και 4418 79)) ορισμένα έπιπλα (προϊόντα 9403 40 10 και 9406 πλην της διακρίσεως 9406 00 31), ορισμένα έντυπα προϊόντα (προϊόντα 4910 και 4911), ορισμένα είδη ένδυσης (προϊόντα 6109, 6205 και 6206).

12. Για ορισμένα προϊόντα τα οποία έχουν ήδη εγγραφεί στους καταλόγους του παραρτήματος της απόφασης 2004/162/ΕΚ, είναι σκόπιμο, και πάλι όσον αφορά τη Γουιάνα, είτε να διευρυνθεί το πεδίο εφαρμογής της οικείας μέγιστης διαφοράς ώστε να περιλαμβάνει διακρίσεις της Συνδυασμένης Ονοματολογίας στις οποίες σήμερα δεν εφαρμόζεται, είτε να αυξηθεί η εν λόγω μέγιστη διαφορά, ή και τα δύο μαζί.

13. Έτσι, είναι σκόπιμο να εγγραφούν όλοι οι χυμοί φρούτων (προϊόν 2009), όλα τα μεταλλικά νερά με προσθήκη ζάχαρης ή άλλων γλυκαντικών ή αρωματισμένα (προϊόν 2202) και τα είδη μεταφοράς ή συσκευασίας από πλαστικές ύλες (προϊόν 3923) στον κατάλογο Γ των προϊόντων που δύνανται να αποτελούν αντικείμενο φορολόγησης διαφοροποιημένης κατά 30 εκατοστιαίες μονάδες και να αποσυρθούν οι χυμοί φρούτων της κλάσης 2009 80, τα μεταλλικά νερά της κλάσης 2202 10 και τα είδη μεταφοράς ή συσκευασίας από πλαστικές ύλες (προϊόν 3923) από τον κατάλογο B των προϊόντων για τα οποία σήμερα επιτρέπεται διαφορά φορολόγησης ύψους 20 εκατοστιαίων μονάδων.

14. Όσον αφορά τα τσιμέντα, είναι σκόπιμο να αντικατασταθεί, στον κατάλογο B των προϊόντων που δύνανται να αποτελούν αντικείμενο φορολόγησης διαφοροποιημένης κατά 20 εκατοστιαίες μονάδες, το άσπρο τσιμέντο (προϊόν 2523 21 00), από άλλα τσιμέντα Portland (προϊόν 2523 29). Για τις κατασκευές και μέρη κατασκευών από χυτοσίδηρο, σίδηρο και χάλυβα, είναι σκόπιμο να εφαρμόζεται η διαφορά φορολόγησης 20 εκατοστιαίων μονάδων η οποία επιτρέπεται για το σύνολο των προϊόντων της κλάσης 7308 και όχι πλέον μόνον για τα προϊόντα της διάκρισης 7308 90. Τέλος, όσον αφορά τα τεχνουργήματα από αλουμίνιο, είναι σκόπιμο να εφαρμόζεται η διαφορά φορολόγησης 20 εκατοστιαίων μονάδων στο σύνολο των προϊόντων της κλάσης 7610 και όχι μόνον στα προϊόντα της διάκρισης 7610 90. Αυτό θα επέτρεπε επίσης να εφαρμόζεται η εν λόγω διαφορά φορολόγησης στις πόρτες, παράθυρα και στα πλαίσια τους, στα περβάζια και τα κατώφλια της κλάσης 7610. 10.

15. Τέλος, όσον αφορά πάντοτε τη Γουιάνα, είναι σκόπιμο να εγγραφούν στον κατάλογο των προϊόντων που δύνανται να αποτελούν αντικείμενο διαφοροποιημένης φορολόγησης τρία προϊόντα για τα οποία δεν υφίσταται ακόμη τοπική παραγωγή, αλλά για τα οποία υπάρχουν συγκεκριμένα σχέδια έναρξης στο προσεχές μέλλον κάποιας δραστηριότητας παραγωγής τους. Τα εν λόγω προϊόντα είναι το γάλα (προϊόν 0401), τα μεταλλικά νερά (προϊόν 2201) και ορισμένα τεχνουργήματα από πέτρες ή από άλλες ορυκτές ύλες (προϊόν 6815).

16. Είναι, ως εκ τούτου, σκόπιμο να τροποποιηθεί ανάλογα η απόφαση 2004/162/ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα της απόφασης 2004/162/ΕΚ τροποποιείται σύμφωνα με το παράρτημα της παρούσας απόφασης.

Άρθρο 2

Η παρούσα απόφαση εφαρμόζεται από την […]

Άρθρο 3

Η παρούσα απόφαση απευθύνεται στη Γαλλική Δημοκρατία.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Το παράρτημα της απόφασης 2004/162/ΕΚ τροποποιείται ως εξής:

1) Το μέρος A τροποποιείται ως εξής:

α) το σημείο 1 τροποποιείται ως εξής:

i) παρεμβάλλονται τα ακόλουθα προϊόντα:

«0210, 0702, 0705, 0706 10 00, 0707 00, 0709 60, 0709 90, 2309, 6805».

ii) Το προϊόν «2302» απαλείφεται.

β) Στο σημείο 2, παρεμβάλλονται τα ακόλουθα προϊόντα: «1006 20, 2201».

γ) το σημείο 3 τροποποιείται ως εξής:

i) Παρεμβάλλονται τα ακόλουθα προϊόντα:

«1008 90 90, 1102, 2517 10».

ii) Το προϊόν «2811» απαλείφεται.

δ) Στο σημείο 4, απαλείφονται τα ακόλουθα προϊόντα: «3705 10 00, 3804 00».

2) Το μέρος B τροποποιείται ως εξής.

α) Το σημείο 1 τροποποιείται ως εξής:

i) Παρεμβάλλονται τα ακόλουθα προϊόντα:

«3208, 3209, 3210, 7015 10 00».

ii) Απαλείφονται τα ακόλουθα προϊόντα:

«0210, 0702, 0705, 0706 10 00, 0707 00, 0709 60, 0709 90, 2302, 2309, 6805».

β) Το σημείο 2 τροποποιείται ως εξής:

i) Παρεμβάλλονται τα ακόλουθα προϊόντα:

«0201, 0202, 0203, 0204, 0208, 0210, 0304, 0305, 0401, 1905, 2105, 2523 29, 3919, 3926, 4910, 4911, 6109, 6205, 6206, 6810 19, 6815, 7210, 7214 20, 7216, 7217 90 90, 7308, 7309, 7310, 7314, 7610».

ii) Απαλείφονται τα ακόλουθα προϊόντα:

«1006 20, 2009 80, 2202 10, 2523 21 00, 3923, 7308 90, 7610 90».

γ) Στο σημείο 3, απαλείφονται τα ακόλουθα προϊόντα: «1008 90 90, 1102, 3820 πλην του 3820 00 00».

δ) Στο σημείο 4, απαλείφονται τα ακόλουθα προϊόντα: «1507 90, 1510 00 90, 2828 10 00, 2828 90 00».

3) Το μέρος Γ τροποποιείται ως εξής:

α) Στο σημείο 1, απαλείφονται τα ακόλουθα προϊόντα: «1517 10, 2517 10, 3208, 3209, 3210, 7015 10 00».

β) Στο σημείο 2, παρεμβάλλονται τα ακόλουθα προϊόντα: «1601, 1602, 1702, 2001, 2006, 2007, 2009, 2103, 2106, 2202, 2208 70[6], 2208 90[7], 3923, 4403 99 95, 4407 22, 4407 99 96, 4409 29 91, 4409 29 99, 4418 πλην του 4418 10 50, 4418 20 50, 4418 71, 4418 72 και 4418 79, 9403 40 10, 9406 πλην του 9406 00 31».

γ) Στο σημείο 3, απαλείφονται τα ακόλουθα προϊόντα: «1517 10, 2517 10».

[1] COM(2010)xxx τελικό της xx.xx.2010.

[2] ΕΕ C της , σ. .

[3] ΕΕ L 52 της 21.2.2004, σ. 64.

[4] COM(2010)xxx τελικό της xx.xx.2010.

[5] Σύμφωνα με την κατάταξη της ονοματολογίας του κοινού δασμολογίου.

[6] Μόνον προϊόντα με βάση το ρούμι του κωδικού ΣΟ 2208 40.

[7] Μόνον προϊόντα με βάση το ρούμι του κωδικού ΣΟ 2208 40.